**เกาะเกชม์** (เปอร์เซีย: قشم, เสียงอ่านภาษาเปอร์เซีย: [ɢeʃm]) เป็นเกาะรูปร่างคล้ายลูกศรในประเทศอิหร่าน ตั้งอยู่ในช่องแคบฮอร์มุซโดยมีช่องแคบคลาเรนซ์หรือช่องแคบฆูรอนในอ่าวเปอร์เซียกั้นออกจากแผ่นดินใหญ่ (26°50′N 56°0′E﻿ / ﻿26.833°N 56.000°E﻿ / 26.833; 56.000) เกาะเกชม์เป็นเกาะที่มีพื้นที่ใหญ่ที่สุดในประเทศอิหร่านและในอ่าวเปอร์เซีย

ภูมิศาสตร์
----------

ชายหาดบนเกาะเกชม์
เกาะเกชม์ตั้งอยู่ในช่องแคบฮอร์มุซในอ่าวเปอร์เซียห่างจากชายฝั่งตอนใต้ของประเทศอิหร่านไม่กี่กิโลเมตร อยู่ตรงข้ามกับเมืองท่าสำคัญได้แก่แบนแดร์แอบบอสและแบนแดร์ฆอมีร์ ตัวเกาะมีความยาวประมาณ 135 กิโลเมตร และที่ตั้งของเกาะเป็นจุดยุทธศาสตร์สำคัญเนื่องจากอยู่ใกล้กับท่าเรือต่างประเทศสำคัญสองแห่งได้แก่เคาะศ็อบ ประเทศโอมาน (ประมาณ 60 กิโลเมตร) และมินาอ์รอชิด สหรัฐอาหรับเอมิเรตส์ (180 กิโลเมตร) ส่วนที่กว้างที่สุดของเกาะกว้าง 40 กิโลเมตร ในขณะที่ส่วนที่แคบที่สุดของเกาะกว้าง 9.4 กิโลเมตร เกาะมีพื้นที่ 1491 ตารางกิโลเมตร ซึ่งมีขนาดใหญ่เกือบสองเท่าของประเทศบาห์เรน เมืองใหญ่ที่สุดบนเกาะได้แก่เมืองเกชม์ซึ่งตั้งอยู่ทางปลายด้านตะวันออกสุดของเกาะอยู่ห่างจากแบนแดร์แอบบอสประมาณ 22 กิโลเมตร ในขณะที่จุดที่อยู่ใกล้กับแผ่นดินใหญ่มากที่สุดห่างจากแผ่นดินใหญ่ประมาณ 2 กิโลเมตร

อุณหภูมิเฉลี่ยบนเกาะวัดได้ประมาณ 27 °C โดยอากาศจะอบอุ่นในช่วงเดือนมิถุนายนถึงสิงหาคม และจะหนาวเย็นในช่วงเดือนตุลาคมถึงมกราคม ปริมาณน้ำฝนเฉลี่ยวัดได้ประมาณ 183.2 มิลลิเมตร

เกาะเกชม์มีเมืองและหมู่บ้านตั้งอยู่รวมกัน 59 แห่ง และประชากรรวมบนเกาะเท่ากับ 117,774 (สำมะโน ค.ศ. 2011) ประชากรท้องถิ่นทำอาชีพประมง ต่อเรือดาวะ ค้าขาย และให้บริการ และมีประชากรบางส่วนที่เป็นเจ้าหน้าที่ฝ่ายบริหาร คนงานในโรงงาน และนักศึกษาประมาณ 30,000 คน โดยได้มีการวางแผนที่จะสร้างสะพานเชื่อมเกาะเกชม์เข้ากับแผ่นดินใหญ่ของประเทศอิหร่าน

เกาะเกชม์เป็นที่ตั้งแหล่งท่องเที่ยวสำคัญหลายแห่ง

### ถ้ำเกลือแนแมกดอน

ถ้ำเกลือแนแมกดอนมีความยาว 6.58 กิโลเมตร และเป็นถ้ำเกลือที่ยาวที่สุดเท่าที่มีการค้นพบ ที่ถ้ำแห่งนี้มีการทำเหมืองเกลือหินและกำมะถัน ซึ่งชื่อ "แนแมกดอน" มาจากคำว่า "แนแมก" ที่แปลว่าเกลือในภาษาเปอร์เซีย ถ้ำนี้เกิดขึ้นจากโดมเกลือก่อตัวในชั้นหินซึ่งสามารถสืบย้อนไปได้ถึงช่วงปลายบรมยุคโพรเทอโรโซอิก ถ้ำเกลือแนแมกดอนยังเป็นแหล่งศึกษาด้านธรณีที่สำคัญในอุทยานธรณีของยูเนสโก และยังได้รับการเสนอชื่อเพื่อพิจารณาให้เป็นแหล่งมรดกโลกด้วย

ประวัติศาสตร์
-------------

ป้ายหลุมศพในปราสาทโปรตุเกสบนเกาะเกชม์
หลักฐานการตั้งถิ่นฐานของมนุษย์บนเกาะเกชม์ที่เก่าแก่ที่สุดเท่าที่ค้นพบย้อนไปได้ถึงยุคหินเก่า โดยมีการขุดพบเครื่องใช้จากยุคหินเก่าที่ Bam-e Qeshm ในขณะที่หลักฐานทางประวัติศาสตร์ที่กล่าวถึงเกาะเกชม์นั้นสามารถสืบย้อนไปถึงสมัยก่อนอิสลามกาล สันนิษฐานว่าเกาะเกชม์คือเกาะที่ทอเลมีเรียกว่าอเล็กซานเดรียหรืออาราเซีย (Book 6, Chap. IV) ในศตวรรษที่ 2 (สากลศักราช) และที่อัมมีอานุส มาร์เซลลีนุสเรียกว่าอเล็กซานเดรีย (xxiii.6.42) ในศตวรรษที่ 4

ที่ตั้งของเกาะเป็นจุดยุทธศาสตร์สำคัญบริเวณปากอ่าวเปอร์เซีย ทำให้เกาะเกชม์ถูกโจมตีบ่อยครั้งทั้งจากชาวเอลาม ชาวอุมัยยะฮ์ และชาวอับบาซียะฮ์ ไปจนถึงชาวโปรตุเกสและชาวอังกฤษ ในสมัยจักรวรรดิซาเซเนียนเกาะนี้มีชื่อเรียกว่า Abarkawan และเป็นส่วนหนึ่งของแคว้น Ardashir-Khwarrah หลักฐานทางประวัติศาสตร์ระบุว่าเกาะเกชม์เป็นสถานีการค้าและนำทางที่สำคัญ เศรษฐกิจของเกาะเฟื่องฟูอย่างมากในสมัยเดย์แลมียอนและสมัยบูแย ซึ่งในสมัยนั้นจะมีเรือสินค้าเดินทางระหว่างเกาะเกชม์ไปยังจีน อินเดีย และแอฟริกา

ในคัมภีร์ไบเบิลฉบับของจอห์น คาสเซลล์อ้างว่าเกาะเกชม์เป็นที่ตั้งของสวนเอเดน

### อิหร่านแอร์ เที่ยวบินที่ 655

ในวันที่ 3 กรกฎาคม ค.ศ. 1988 เครื่องบินโดยสารแอร์บัส เอ300 ของสายการบินอิหร่านแอร์ เที่ยวบินที่ 655 ถูกขีปนาวุธของกองทัพเรือสหรัฐยิงตกทางใต้ของเกาะเกชม์ ผู้โดยสารและลูกเรือทั้ง 290 เสียชีวิตทั้งหมด จุดที่เครื่องตกอยู่ห่างจากชายฝั่งด้านใต้ของเกาะประมาณ 2.5 กิโลเมตร

อ้างอิง
-------

1. ↑  "Austrians to Construct Persian Gulf Bridge to Connect Qeshm Island to the Main Island". *payvand.com*. คลังข้อมูลเก่าเก็บจากแหล่งเดิมเมื่อ 2022-01-20. สืบค้นเมื่อ 2016-10-05.
2. ↑  "Qeshm – Dictionary definition of Qeshm | Encyclopedia.com: FREE online dictionary". *www.encyclopedia.com*. สืบค้นเมื่อ 2016-10-05.
3. ↑  "Qeshm Island and its tourist attractions". *IFPNews.com*. สืบค้นเมื่อ 2016-10-05.
4. ↑  "Namakdan Salt Cave". *IUGS International Commission on Geoheritage*. IUGS. สืบค้นเมื่อ 2 November 2022.
5. ↑  "Iranian Archaeologists Uncover Paleolithic Stone Tools on Qeshm Island – Tasnim News Agency". *Tasnim News Agency* (ภาษาอังกฤษ). สืบค้นเมื่อ 2018-07-09.
6. ↑  Hinds, Martin (1984). "The First Arab Conquests in Fārs". *Iran*. **22**: 39–53. doi:10.2307/4299735. JSTOR 4299735. S2CID 194982986.
7. ↑  LTD, Kaspid. "Qeshm Island". *www.arian-tour.com*. คลังข้อมูลเก่าเก็บจากแหล่งเดิมเมื่อ 2017-09-02. สืบค้นเมื่อ 2016-08-26.
8. ↑  "Iran Air flight 655 | Background, Events, Investigation, & Facts". *Encyclopedia Britannica*.

แหล่งข้อมูลอื่น
---------------


คอมมอนส์ มีภาพและสื่อเกี่ยวกับ:  
**เกาะเกชม์**

* About Qeshm Island เก็บถาวร 2021-09-27 ที่ เวย์แบ็กแมชชีน (Qeshm Island Global Geopark)

* "The forgotten land of colours: a trip through Iran's Persian Gulf". *The Guardian*. 26 May 2015.